Gandia se suma a la commemoració del Dia Mundial contra l'Esclerosi Lateral Amiotròfica
21 juny 2021

## Gandia se suma a la commemoració del Dia Mundial contra l'Esclerosi Lateral Amiotròfica21 juny 2021Última actualització: 21 juny 2021

![](../gestion/img/704b30a818848d4a87db57912926406ac8223490a014c177c27cf92d7d3b9281.jpg)  
  

La plaça Major ha acollit aquest matí la lectura del manifest del Dia Mundial contra l'Esclerosi Lateral Amiotròfica (ELA), una data que va declarar l'Organització Mundial de la Salut (OMS) i on es fa una crida internacional perquè la ciutadania i les institucions donen visibilitat a una malaltia dramàtica i procuren serveis de qualitat per a tots aquells pacients que la pateixen, així com millors línies d'investigació sobre les causes, tractament i curs de la malaltia.

En l'acte han participat representants municipals encapçalats per l'alcaldessa de Gandia, Diana Morant i membres, familiars i amics de l'Associació ELA Gandia-la Safor.

Per aquest motiu, s'ha procedit a la lectura d'un manifest on s'ha incidit en la  
necessitat que tant les persones com els governs es mobilitzen per procurar serveis de salut de qualitat per a totes persones i pacients que pateixen la malaltia al temps que es milloren les diferents línies d'investigació que s'han posat en marxa.

Durant la lectura, s'ha fet referència als reptes que afronta la malaltia com són la sensibilització en totes les capes de la societat; la innovació en assistència mèdica i domiciliària; atenció a les persones cuidadores dels malalts; aplicació de noves tecnologies i adaptació d'aquesta a la necessitat de les persones malaltes; investigació aplicada als assajos clínics; fomentar la col·laboració publicoprivada per aportar noves solucions als problemes dels afectats; i incrementar la cooperació entre administracions per posar tots els recursos a l'abast de pacients i familiars.

Per finalitzar, l'alcaldessa de la ciutat, membres de govern i l'oposició acompanyats per integrants de l'Associació ELA Gandia-la Safor han desplegat la bandera commemorativa d'una jornada que finalitzarà aquesta mateixa nit cap a les 21.30 hores quan la façana del consistori, la de la Casa de la Marquesa i la rotonda de l'entrada nord de Gandia s'il·luminen de color verd.

[Twittear](https://twitter.com/share)